Minister beloof vir soveelste keer uitsluitsel oor e-tol(Argieffoto: ANA) Fikile Mbalula, minister van vervoer, het Woensdag beloof dat ŉ aankondiging oor die toekoms van die omstrede e-tolstelsel op Gauteng se snelweë in November gemaak sal word. Mbalula het in ŉ verklaring die versekering gegee dat hard gewerk word om ŉ finale besluit oor die e-tolstelsel te neem en dat hy beoog om die kwessie voor die einde van die jaar op te los. “Ons verwag ook dat die minister van finansies iets oor e-tol sal sê wanneer hy sy toespraak oor die mediumtermynbegrotingsraamwerk in November lewer. Ons glo dat die kabinet teen daardie tyd die saak sou afgehandel het,” het Mbalula gesê. Volgens die minister moet die regering verskillende opsies deeglik oorweeg omdat finansiële implikasies betrokke is. Mbalula beloof al sedert 2019 om ŉ oplossing vir die kwessie te vind en die publiek wag sedertdien in spanning op ŉ aankondiging. Mbalula het dit Woensdag duidelik gemaak dat die Gautengse regering en die Organisasie teen Belastingmisbruik (Outa) teen e-tol gekant is. “Ons sal hul bekommernis in ag neem as deel van die proses wat daarop gemik is om ’n volhoubare oplossing te vind. “Die kabinet is vasbeslote om die saak in die beste belang van die land en sy ekonomie op te los. Die regering sal dus die nodige aankondiging maak sodra ’n besluit geneem is.” Die Outomobiel-Assosiasie (AA) het Vrydag gesê die e-tolstelsel in sy huidige formaat sal ŉ mislukking bly omdat motoriste ŉ beginselvaste besluit geneem het teen die betaling van e-tol.